sva-niyama-dvādaśakam

(bhaktivinoda-ṭhakkurasya)

gurau śrī-gaurāṅge tad-udita-subhakti-prakaraṇe

śacī-sūnor līlā-vikasita-sutīrthe nijamanau |

harer nāmni preṣṭhe hari-tithiṣu rūpānuga-jane

śuka-prokte śāstre pratijani mamāstāṁ khalu ratiḥ ||1||

sadā vṛndāraṇye madhura-rasa-dhanye rasa-mayaḥ

parāṁ śaktiṁ rādhāṁ parama-rasa-mūrtiṁ ramayati |

sa caivāyaṁ kṛṣṇo nija-bhajana-mudrām upadiśan

śacī-sūnur gauḍe pratijani mamāstāṁ prabhu-varaḥ ||2||

na vairāgyaṁ grāhyaṁ bhavati na hi yad bhakti-janitaṁ

tathā jñānaṁ bhānaṁ citi yadi viśeṣaṁ na manute |

spṛhā me nāṣṭāṅge hari-bhajana-saukhyaṁ na hi yata\*

stato rādhā-kṛṣṇa-pracura-paricaryā bhavatu me ||3||

kuṭīre’pi kṣudre vraja-bhajana-yogye taru-tale

śacī-sūnos tīrthe bhavatu nitarāṁ me nivasatiḥ |

na cānyatra kṣetre vibudha-gaṇa-sevye pulakito

vasāmi prāsāde vipula-dhana-rājyānvita iha ||4||

na varṇe saktir me na khalu mamatā hy āśrama-vidhau

na dharme nādharme mama ratir ihāste kvacid api |

paraṁ tat-tad-dharme mama jaḍa-śarīre dhṛtam ida\*

mato dharmān sarvān subhajana-sahāyān abhilaṣe ||5||

sudainyam sāralyam sakala-sahanaṁ māna-dadanam

dayāṁ svīkṛtya śrī-hari-caraṇa-sevā mama tapaḥ |

sadācāro’sau me prabhu-pada-parair yah samuditaḥ

prabhoś caitanyasyākṣaya-carita-pīyūṣa-kṛtiṣu ||6||

na vaikuṇṭhe rājye na ca viṣaya-kārye mam rati\*

rna nirvāṇe mokṣe mama matir ihāste kṣaṇam api |

vrajānandād anyad dhari-vilasitaṁ pāvanam api

kathañcin mām rādhānvaya-virahitaṁ no sukhayati ||7||

na me patnī-kanyā-tanaya-jananī-bandhu-nicayā

harau bhakte bhaktau na khalu yadi teṣāṁ sumamatā |

abhaktānām anna-grahaṇam api doṣo viṣayiṇāṁ

kathaṁ teṣāṁ saṅgād dhari-bhajana-siddhir bhavati me ||8||

asat-tarkair andhān jaḍa-sukha-parān kṛṣṇa-vimukhān

ku-nirvāṇāsaktān satatam ati-dūre pariharan |

arādham govindaṁ bhajati nitarām dambhikatayā

tad-abhyāse kintu kṣaṇam api na yāmi vratam idam ||9||

prasādānna-kṣīrāśana-vasana-pātrādibhir ahaṁ

padārthair nirvāhya vyavahṛtim asaṅgaḥ kuviṣaye |

vasann īśa-kṣetre yugala-bhajanānandita-manā\*

stanuṁ mokṣye kāle yuga-pada-parāṇāṁ pada-tale ||10||

śacī-sūnor ājñā-grahaṇa-caturo yo vraja-vane

parārādhyaṁ rādhām bhajati nitarāṁ kṛṣṇa-rasikām |

ahaṁ tv etat-padāmṛtam anudinaṁ naiṣṭhika-manā

vaheyaṁvai pītvā śirasi ca mudā sannati-yutaḥ ||11||

harer dāsyaṁ dharmo mama tu cira-kālam prakṛtito

mahā-māyā-yogād abhinipatitah duḥkha-jaladhau |

ito yāsyāmy ūrddhvaṁ sva-niyama-suratyā prati-dinaṁ

sahāyo me mātram vitatha-dalanī vaiṣṇava-kṛpā ||12||

kṛtam kenāpy etat sva-bhajana-vidhau svaṁ niyamakaṁ

paṭthed yo viśraddhaḥ priya-yugala-rūpe 'rpita-manāḥ |

vraje rādhā-kṛṣṇau bhajati kila samprāpya nilayaṁ

sva-mañjaryāh paścād vividha-varivasyāṁ sa kurute *||13||*

iti śrīmat-saccidānanda-bhaktivinoda-ṭhakkura-racitaṁ śrī-sva-niyama-dvādaśakaṁ sampūrṇam |